ସୁବ୍ରତ ବାଗଚି  (ଜନ୍ମ: ୩୧ ମଇ ୧୯୫୭) ମାଇଣ୍ଡଟ୍ରୀ କନସଲଟିଂ ସଂସ୍ଥାନର ପ୍ରତିଷ୍ଠାତା ଏବଂ ଓଡ଼ିଶା ସ୍କିଲ ଡେଭଲପମେଣ୍ଟ ଅଥରିଟିର ଅଧ୍ୟକ୍ଷ ଅଟନ୍ତି  । ଓଡ଼ିଶାରେ କୋଭିଡ-୧୯ ମହାମାରୀ ମୁକାବିଲା ସମୟରେ ତାଙ୍କୁ ଓଡ଼ିଶା ସରକାରଙ୍କ ମୁଖ୍ୟ ମୁଖପାତ୍ର ରୂପରେ ଦାୟିତ୍ୱ ମିଳିଥିଲା । ସୁବ୍ରତ ବଲାଙ୍ଗୀର ଜିଲ୍ଲାର ପାଟଣାଗଡ଼ଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ମାଖନ ଗୋପାଳ ବାଗଚି ଓ ମାତାଙ୍କ ନାମ ଲାବଣ୍ୟପ୍ରଭା ବାଗଚି ଥିଲା । ତାଙ୍କ ପିତା ଜଣେ ସରକାରୀ କର୍ମଚାରୀ ଥିଲେ । ପିତାଙ୍କ ଚାକିରି ଯୋଗୁ ସୁବ୍ରତଙ୍କ ବାଲ୍ୟକାଳ ଓଡ଼ିଶାର ବିଭିନ୍ନ ଆଦିବାସୀ ବହୁଳ ଅଞ୍ଚଳରେ ବିତିଥିଲା । ଏ ବିଷୟରେ ସେ ନିଜ ପୁସ୍ତକ  "ଗୋ କିସ୍ ଦ ୱର୍ଲଡ଼" ରେ ଲେଖିଛନ୍ତି । ଶିକ୍ଷା ସୁବ୍ରତ ଉତ୍କଳ ବିଶ୍ୱବିଦ୍ୟାଳୟରୁ ରାଜନୀତି ବିଜ୍ଞାନରେ ଡିଗ୍ରୀ ହାସଲ କରିଛନ୍ତି । ସେ ୧୯୭୪ ମସିହାରେ ଭାରତୀୟ ସେନାବାହିନୀର ପାରାଚୁଟ ରେଜିମେଣ୍ଟ ଅଧିନରେ ଟ୍ରେନିଙ୍ଗ ଗ୍ରହଣ କରି  "ପାରା ଉଇଙ୍ଗସ"  ହାସଲ କରିଥିଲେ । ୧୯୭୫ ମସିହାର ଗଣତନ୍ତ୍ର ଦିବସ ପରେଡ଼ରେ ସୁବ୍ରତଙ୍କୁ ଶ୍ରେଷ୍ଠ ଏନସିସି କାଡେଟ ଭାବେ ଚୟନ କରାଯାଇଥିଲା ଓ ସେ ପ୍ରଧାନମନ୍ତ୍ରୀ ଟ୍ରଫି ହାସଲ କରିଥିଲେ । ବୃତ୍ତିଗତ ଜୀବନ ସୁବ୍ରତ ୧୯୭୬ ମସିହାରେ ଓଡ଼ିଶା ସରକାରଙ୍କ ଶିଳ୍ପ ବିଭାଗରେ ଜଣେ କିରାଣି ଭାବରେ ନିଜ ଚାକିରି ଜୀବନ ଆରମ୍ଭ କରିଥିଲେ । ୧୯୭୭ ମସିହାରେ ସେଇ ଚାକିରି ଛାଡି ସୁବ୍ରତ ଡିସିଏମ କମ୍ପାନୀରେ ଜଣେ ପ୍ରଶିକ୍ଷାର୍ଥୀ ଭାବରେ ଯୋଗ ଦେଇଥିଲେ । ଡିସିଏମ କମ୍ପାନୀରେ ସେ ୫ ବର୍ଷ ଚାକିରି କରିଥିଲେ । ୧୯୮୧-୧୯୯୯ ମଧ୍ୟରେ ସେ ବିଭିନ୍ନ କମ୍ପ୍ୟୁଟର କମ୍ପାନୀରେ ଚାକିରି କରି, ଭିନ୍ନ ଭିନ୍ନ ଭୂମିକାରେ କାର୍ଯ୍ୟ କରିଥିଲେ । ଉଇପ୍ରୋ କମ୍ପାନୀ ସହିତ ସେ ସର୍ବାଧିକ ସମୟ କାମ କରିଥିଲେ । ସେ ସେହି କମ୍ପାନୀର ଅନୁସନ୍ଧାନ ଓ ବିକାଶ ବିଭାଗର ମୁଖ୍ୟ ଏବଂ ଉପାଧ୍ୟକ୍ଷ ଭାବରେ କାର୍ଯ୍ୟ କରିଥିଲେ । ଉଇପ୍ରୋ ପରେ ସେ ଲୁସେଣ୍ଟ ଟେକନୋଲୋଜି କମ୍ପାନୀରେ ଚାକିରି କରିଥିଲେ । ୧୯୯୯ ମସିହାରେ ସେ ମାଇଣ୍ଡଟ୍ରୀ କମ୍ପାନୀ ପ୍ରତିଷ୍ଠା କରିଥିଲେ । ଏଥିରେ ସୁବ୍ରତଙ୍କ ବ୍ୟତିତ ଅନ୍ୟ ୯ଜଣ ସଂସ୍ଥାପକ ମଧ୍ୟ ଥିଲେ । ବର୍ତ୍ତମାନ ମାଇଣ୍ଡଟ୍ରୀ ୫୦୦ ବିଲିଅନ ଡଲାର ବିଶିଷ୍ଟ ଏକ ବିଶ୍ୱସ୍ତରୀୟ ଆଇଟି କମ୍ପାନୀ ଓ ଏଥିରେ ୧୬୦୦୦ରୁ ଅଧିକ କର୍ମଚାରୀ କାମ କରନ୍ତି । ମାଇଣ୍ଡଟ୍ରି କମ୍ପାନୀ ଆରମ୍ଭରୁ ସୁବ୍ରତ ସେଠାରେ ସି.ଓ.ଓ ଭାବରେ କାମ କରୁଥିଲେ । କ୍ରମେ ୨୦୧୦ମସିହାରେ ସେ ଉପାଧ୍ୟକ୍ଷ ଓ ୨୦୧୨ ମସିହାରେ ସେ ଅଧ୍ୟକ୍ଷ ଭାବରେ କାର୍ଯ୍ୟ କରି ୨୦୧୬ମସିହାରେ ସେବାବନିବୃତ ହୋଇଥିଲେ । ସୁବ୍ରତ ହ୍ୱାଇଟ ସ୍ୱାନ ଫାଉଣ୍ଡେସନ ସହିତ ମଧ୍ୟ ଜଡ଼ିତ ରହିଛନ୍ତି । ଏହି ସଂସ୍ଥା ମାନସିକ ସ୍ୱାସ୍ଥ୍ୟ ସମସ୍ୟା ଉପରେ ଜାଗୃକତା ସୃଷ୍ଟିଦିଗରେ କାର୍ଯ୍ୟ କରିଥାଏ ।